钦定古今图书集成/明伦汇编/氏族典/第262卷 > 王绩
## 钦定古今图书集成/明伦汇编/氏族典/第262卷 > 王绩

按《唐书王绩传》：“绩字无功，绛州龙门人。性简放，不喜
拜揖，乡族庆吊冠昏，不与也。与李播、吕才善。大业中，
举孝悌廉洁，授秘书省正字。不乐在朝，求为六合丞，
以嗜酒不任事。时天下亦乱，因劾，遂解去。叹曰：‘罗网
在天，吾且安之’！乃还乡里。绩有奴婢数人，种黍，春秋
酿酒，养凫雁，莳药草自供。以《周易》《老子》《庄子》置床头”，
他书罕读也。欲见兄弟，辄度河还家。游北山东皋，著
书自号东皋子。乘牛经酒肆，留或数日。高祖武德初，
以前官待诏门下省。故事，官给酒日三升。或问：“待诏
何乐邪？”答曰：“良酝可恋耳。”侍中陈叔达闻之，日给一
斗。时称“斗酒学士。”贞观初，以疾罢，复调有司。时太乐
署史焦革家善酿，绩求为丞，吏部以非流，不许。绩固
请曰：“有深意。”竟除之。革死，妻送酒不绝，岁馀又死。绩
曰：“天不使我酣美酒邪！”弃官去。自是太乐丞为清职。
追述革酒法为经，又采杜康、仪狄以来善酒者为谱。
李淳风曰：“君酒家南董也。”所居东南有盘石，立杜康
祠祭之，尊为师，以革配。著《醉乡记》，以次《刘伶酒德颂》。
其饮至五斗不乱，人有以酒邀者，无贵贱辄往著《五
斗先生传》。豫知终日，命薄葬，自志其墓。绩之仕，以醉
失职，乡人靳之，托无心子以见趣。